
REFERAT DE APROBARE A PROIECTULUI DE HOTĂRÂRE

privind prelungirea duratei Contractului de concesiune nr. 94/18.01.2005 încheiat în baza HCLMT nr. 156/21.12.2004

1. Descrierea situatiei actuale


Prin Hotărârea nr. 156/21.12.2004, Consiliul Local al Municipiului Timişoara a aprobat atribuirea directă, prin contract de concesiune, către S.C. Administrarea Domeniului Public S.A. Timişoara, pe o perioadă de 11 ani de zile, respectiv 01.01.2005 – 31.12.2015, a unor bunuri, în schimbul unei redevenţe lunare. În urma acestei Hotărâri s-a încheiat între Municipiul Timişoara şi S.C. Administrarea Domeniului Public S.A., Contractul de concesiune nr. 94/18.01.2005, modificat şi completat prin actele adiţionale nr. 1/27.02.2007, nr. 2/22.04.2013 şi nr. 3/04.04.2014.

Prin HCLMT nr. 411/16.10.2015 s-a aprobat prelungirea duratei Contractului de concesiune nr. 94/18.01.2005, cu o perioadă egală cu jumătate din durata sa iniţială, respectiv cu 5 ani şi 6 luni, respectiv până la data de 30.06.2021, prin actul adiţional nr. 4/16.11.2015.

2. Schimbari preconizate și rezultate așteptate

Contractul de concesiune nr. 94/18.01.2005 este valabil până la data de 30.06.2021. Astfel, în vederea finalizării procedurilor de reglementare a serviciilor publice de administrare a parcărilor se impune prelungirea contractului nr. 94/18.01.2005, pentru o perioadă de 6 luni, tinând cont de faptul că Societatea Drumuri Municipale Timişoara SA, prin adresa cu nr. 3164/18.05.2021 a formulat o propunere ca pe viitor să asigure gestiunea și explotarea locurilor de staționare de pe domeniul public din Muncipiul Timișoara, urmând ca municipalitatea să fundamenteze şi să stabilească soluţiile optime de reglementare a serviciilor publice de administrare.
În data de 18.05.2021, prin adresa cu nr. 3175, Societatea Drumuri Municipale Timişoara SA şi-a exprimat voinţa pentru prelungirea contractului de concesiune nr. 94/18.01.2005. De asemenea, prin adresa cu nr. 3194/19.05.2021 a propus ca pentru perioada 01.07.2021 – 31.12.2021 să se menţină tarifele aplicate pentru parcarea pe raza Municipiului Timişoara, aşa cum au fost ele aprobate prin HCLMT nr. 463/27.11.2020, cu excepţia celor de tip ,,locatar’’ şi cele din categoria ,,gratuite’’, care se doresc a fi prelungite în mod automat până la finalul anului 2021.

În vederea încheierii contractelor de delegare a gestiunii consiliile locale ale municipiilor vor aproba, în termen de 6 luni de la luarea deciziei privind delegarea gestiunii sau de la primirea unei propuneri formulate de un investitor interesat, studiul de oportunitate pentru fundamentarea şi stabilirea soluţiilor optime de delegare a gestiunii serviciilor, precum şi documentaţia de delegare a gestiunii (art. 47 alin. (1) din OG nr. 71/2002).

Potrivit prevederilor O.G. nr.71/2002, serviciile publice de administrare a domeniului public şi privat de interes local sunt destinate satisfacerii unor nevoi ale comunităţii locale, contribuie la ridicarea gradului de civilizaţie şi confort al acestora şi se grupează după obiectul activităţilor şi acţiunilor de utilitate publică şi interes public local. Serviciul de administrare a parcărilor, fiind un serviciu de utilitate publică, are un caracter permanent şi regim de funcţionare continuu și răspunde unor cerinţe şi necesităţi de interes şi utilitate publică.

Societatea Drumuri Municipale Timişoara S.A. şi-a îndeplinit obligaţiile contractuale asumate, deţine personalul necesar  şi experienţa în domeniu, precum şi resursele tehnico-materiale şi umane.

Prelungirea duratei contractului de concesiune existent este dată de obligativitatea asigurării continuităţii serviciului public de administrare a parcărilor. 

3. Alte informatii - Nu este cazul.
4. Concluzii
Consider necesar și oportun aprobarea proiectului de hotărâre privind prelungirea duratei Contractului de concesiune nr. 94/18.01.2005 încheiat în baza HCLMT nr. 156/21.12.2004.

